text: Окончателно: Двама кандидати за директор на НИП – DeFakto.bg
  Home / Законът / Окончателно: Двама кандидати за директор на НИП
  De Fakto 14.04.2016	Законът, Избрано Напишете коментар 2,083 Прегледа
  Антон Станков и Драгомир Йорданов са кандидатите за директор на Националния институт на правосъдието. Други претенденти не са се появили, научи De Facto Legal.
  Крайният срок за подаване на документи изтече вчера. Така че състезанието кой да оглави института, в който се обучават и квалифицират магистратите, ще е между тези двама авторитетни юристи. Драгомир Йорданов вече изкара един мандат начело на НИП, преди това беше заместник на първия директор проф.Пенчо Пенев. Той е бил също и съдия, както и служебен министър на правосъдието в кабинета на Марин Райков. Антон Станков е наказателен съдия от кариерата, министър на правосъдието в кабинета "Сакскобургготски", провел първата реформа, в момента е адвокат.
  Сега, според приетите от самия него правила, Управителният съвет на НИП трябва да прегледа документите на двамата и да обяви дали кандидатурите им са допустими. Изискванията са за висше юридическо образование, 12 г. общ юридически стаж, високи професионални и нравствени качества. И Станков, И Йорданов имат нужните образование и стаж.
  След обявяването на допустимостта следва 7 дни срок кандидатите да представят становища, после – публично изслушване и гласуване. За избор се искат 5 "за" измежду 7-членния Управителен съвет. Както De Facto Legal вече писа, и двамата кандидати имат шанс за успех. Но не е изключено и никой от тях да не получи нужното мнозинство. Тогава изборната процедура тръгва отначало.